CELEX: C2004/262/86
Language: fi
Date: 2004-10-23 00:00:00
Title: Asia T-313/04: Hewlett-Packard GmbH:n 30.7.2004 Euroopan yhteisöjen komissiota vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/45
            
         Hewlett-Packard GmbH:n 30.7.2004 Euroopan yhteisöjen komissiota vastaan nostama kanne
   (Asia T-313/04)
   (2004/C 262/86)
   Oikeudenkäyntikieli: saksa
   Hewlett-Packard GmbH, kotipaikka Böblingen (Saksa) on nostanut 30.7.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat asianajajat Fabienne Boulanger, Marius Mrozek ja Michael Tervooren.
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa 7.4.2004 tehdyn komission päätöksen REM 06/02, jossa todetaan, että palautus tietyssä tapauksessa ei ole oikeutettu.
            
         Oikeudelliset perusteet ja pääasialliset perustelut:
   Kantaja valmisteli 21.12.1995 tullivarastostaan Singaporista peräisin olevia tavaroita (tulostimia ja tulostinpatruunoita) saatettavaksi vapaaseen liikkeeseen yhteisössä. Tämän vapaaseen liikkeeseen saattamisen valmistelun yhteydessä tavaroille syntyi tullivelka. Kantajan mukaan valmistelu tapahtui 21.12.1995 sen varmistamiseksi, että voitiin käyttää 31.12.1995 voimassa olleita suosituimmuustullitariffeja. Silloisena valmisteluajankohtana olisi muutoin ollut 1.1.1996 lähtien sovellettava korkeampia tullitariffeja tavaroiden vapaaseen liikkeeseen saattamisen valmisteluksi. Asetuksella N:o 3009/95 (1) säädettiin kantajan tavaroiden kanssa samaan tullitariffiin kuuluvien tavaroiden tullivapaudesta.
   Kantaja vaati marraskuussa 1996 Saksan tulliviranomaisilta siltä kannetun määrän palauttamista. Tämä vaatimus hylättiin. Kantajan suostumuksella Saksan tulliviranomaiset esittivät asian komissiolle.
   Kantaja vetoaa tullikoodeksin 239 artiklaan ja väittää, että kun komissio oli julkaissut myöhässä ja ilman oikeaan aikaan tapahtunutta tiedonantoa asetuksen N:o 3009/95, kun se oli päivännyt sen tahallisesti taannehtivasti ja kun se oli viitannut 22.12.1995 annettuun, mutta vasta 21.12.1996 julkaistuun neuvoston asetukseen N:o 3093/95 (2), se oli loukannut yhteisön toimielinten toiminnan annalta-arvattavuuden periaatetta ja siten oikeusvarmuuden periaatetta.
   Lisäksi kantaja väittää, että on rikottu neuvoston asetuksen N:o 2658/87 (3) 12 artiklaa, jossa säädetään siitä, että seuraavaa vuotta koskevan yhdistetyn nimikkeistön täydellinen toisinto on julkaistava vuosittain 31.10. mennessä. Tämän säännöksen tavoitteena on juuri se, että talouden toimijoille annetaan luotettavaa tietoa tulevista taloudellisista seurauksista, ja siten sillä luodaan perusta yhteisön kansalaisten suunnitelmien turvallisuudelle, jotta ne voivat suunnitella toimintansa näiden seurausten mukaisesti.
   Tämän lisäksi kantaja väittää, että komissio on jättänyt noudattamatta huolellisuusvelvollisuuttaan kantajaan nähden, koska se ei ole viitannut ajoissa yhdistetyn nimikkeistön vielä kerran tapahtuvaan muuttamiseen. Lisäksi komissio on riidanalaisen päätöksen tehdessään ottanut lähtökohdikseen seikat, jotka eivät objektiivisesti katsoen ole olleet kyseessä. Näin se on ylittänyt sillä näissä puitteissa olevan harkinta- ja arviointivaltansa kantajan vahingoksi. Lopuksi kantaja vetoaa siihen, ettei se ole toiminut ilmeisen huolimattomasti eikä petostarkoituksessa.
   
      (1)  Tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta 22 päivänä joulukuuta 1995 annettu komission asetus (EY) N:o 3009/95 (EYVL L 319, s. 1).
   
      (2)  Itävallan, Suomen ja Ruotsin Euroopan unioniin liittymisen johdosta käytyjen GATT-sopimuksen XXIV artiklan 6 kohdan mukaisten neuvottelujen seurauksena yhteisön sovellettaviksi tulevien tullien vahvistamisesta 22 päivänä joulukuuta 1995 annettu neuvoston asetus (EY) N:o 3093/95 (EYVL 334, s. 1).
   
      (3)  Tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annettu neuvoston asetus (ETY) N:o 2658/87 (EYVL L 256, s. 1).